श्रीनगर में तिरंगा नहीं फहराए भाजपा : उमर  
भाजपा के कश्मीर चलो अभियान के सवाल पर उमर ने यह कहा। 26 जनवरी को श्रीनगर के लाल चौक पर तिरंगा फहराने की योजना भाजपा बना रही है।
जम्मू कश्मीर के मुख्यमंत्री उमर अब्दुल्ला ने भारतीय जनता पार्टी से श्रीनगर में तिरंगा फहराने की योजना छोड़ने का अनुरोध करते हुए कहा कि इस घटना की घाटी में होने वाली किसी भी प्रतिक्रिया के लिए पार्टी जिम्मेदार होगी।  उमर ने कहा, जब कश्मीर शांत है तो वे :भाजपा: फिर से आग भड़काना चाहते हैं। वह भाजपा की युवा शाखा के कश्मीर चलो अभियान के सवाल पर प्रतिक्रिया दे रहे थे। भाजपा 26 जनवरी के दिन श्रीनगर के लाल चौक पर तिरंगा फहराने की योजना बना रही है। उमर ने कहा, यदि उनका लक्ष्य कश्मीर में फिर से आग भड़काना है तो कृपया उनसे बंद करने के लिए कहिए। यदि इसकी कोई प्रतिक्रिया हुई तो मैं उन्हें निजी रूप से उत्तरदायी ठहराऊंगा। मुख्यमंत्री ने कहा, कश्मीर में यदि इसकी कोई प्रतिक्रिया हुई तो उन्हें मुझे जिम्मेदार नहीं ठहराना चाहिए। उन्होंने कहा कि जब आधिकारिक कार्यक्रम में एक तिरंगा फहराया जा रहा है तो एक व्यक्ति द्वारा तिरंगा फहराने की क्या आवश्यकता है।